S'obri al trànsit la Variant Nord de Bétera
23 de setembre de 2021

Després d'anys d'espera, des de hui mateix, la Variant Nord de Bétera ja està oberta al trànsit i en funcionament, veient, així, complida una reivindicació històrica per part de l'Ajuntament beterà i de tots els veïns i veïnes del municipi.

La construcció d'aquesta Variant, que ha finalitzat abans del que es previa, suposa fer realitat una demanda molt reivindicada per la població que elimina el trànsit rodat de vehicles pesants pel nucli urbà; en el qual conflueixen, fins hui, la CV-310, CV-336 i CV-333. Aquesta obra ha suposat el desviament del trànsit més pesat eliminant, per tant, la possibilitat de travessar Bétera a uns 12.000 vehicles diaris.

“Portem molt temps instant la Diputació de València perquè escometera aquestes obres tan necessàries per al nostre municipi. Anys lluitant per a aconseguir alliberar el nostre nucli urbà d'un trànsit molt intens i amb molt de trànsit de vehicles pesants. Estar ací en aquest moment i poder veure les obres finalitzades és tot un assoliment que els nostres veïns i veïnes mereixen”, ha explicat l'Alcaldessa de Bétera, Elia Verdevío.

L'Alcaldessa de Bétera ha visitat hui la Variant en el primer dia de la seua obertura al trànsit acompanyada per Eva Martínez i Gloria Campomanes regidors d'Urbanisme i Obres Públiques, respectivament, així com per Manuel Pérez i Carlos Abad, membres, igualment, del seu Equip de Govern. Una visita que ha estat encapçalada pel Diputat Provincial d'Infraestructures, Rafael García, i en la qual també han participat Alcaldes de la Comarca de Camp de Túria, Diputats Provincials i membres de la Corporació local.

La posada en marxa d'aquesta obra suposa augmentar la qualitat de vida dels veïns i veïnes de Bétera, després d'eliminar sorolls i molèsties ocasionades pel trànsit, llargues cues, retencions, danys i desperfectes en les calçades. Així com també la consegüent contaminació en les vies principals. D'aquesta manera, Bétera guanya en seguretat viària i benestar.

Així mateix, durant la visita, Elia Verdevío, ha recalcat que “es tracta d'una reivindicació de tots els governs que hem passat per l'Ajuntament de Bétera i una lluita conjunta amb els nostres veïns i veïnes per a aconseguir aquestes obres tan importants i beneficioses per al nostre municipi”

El projecte, de prop de cinc quilòmetres de longitud, ha suposat una inversió de més de 15 milions d'euros contemplant, així mateix, la pavimentació de la via d'aglomerat asfàltic i la col·locació de la senyalització horitzontal i vertical i els sistemes de contenció. Així com una via de ciclovianants que recorre el traçat de la Variant i que continua el propòsit de l'Ajuntament de ser un municipi que aposta per la mobilitat sostenible. Per això, l'Ajuntament ja treballa en diversos projectes en aquesta línia que milloraran les connexions de la Variant amb punts clau de la població com són el camí de connexió de la Variant amb el Parc Empresarial de l'Horta Vella i la millora del camí de la Vereda.

Les obres van començar al desembre de 2019 després d'anys patint una situació insostenible que ha sigut reivindicada en nombroses ocasions i durant molts anys pel Consistori i els propis veïns i veïnes i que ara, dos anys després, han arribat a la seua fi.

“Aquesta obra, que ja és una realitat, suposa descongestionar de trànsit el nostre municipi, evitant així les molèsties i la contaminació que produeix en el nucli urbà el pas continu de vehicles, millorant, a més, la fluïdesa del trànsit de la CV-310 i reduint els temps de recorregut. Hui és un dia molt important per a Bétera i el conjunt de la nostra població.” ha manifestat la pròpia Alcaldessa en finalitzar la visita.